ҚОСТАНАЙ МЕМЛЕКЕТТІК ПЕДАГОГИКАЛЫҚ ИНСТИТУТЫ

**КӘСІБИ ҚАЗАҚ ТІЛІ**

*(жоғары оқу орындары психология және педагогика факультетінің*

*орыс тілді студенттеріне арналған оқу-әдістемелік құралы)*

Қостанай 2016 ж.

ӘОЖ 811.512.122(075.8)

КБЖ 81.2 Қаз – 923

К 26

Қостанай мемлекеттік педагогикалық институтының

Ғылым Кеңесінде талқыланып, басылымға ұсынылды.

**Құрастырған: Байменова Б.Ж.,** аға оқытушы

**Ловцова Д.П.,** аға оқытушы

**Пікір жазғандар: Мамиева Б.О.,** Қостанай мемлекеттік педагогикалық институтының қазақ тілі мен әдебиет кафедрасының доценті, филология ғылымдарының кандидаты

**Журсиналина Г.К.,** А. Байтұрсынов атындағы Қостанай мемлекеттік университетінің ТДО директоры, филология ғылымдарының кандидаты, доцент

**К26 Кәсіби қазақ тілі**: оқу-әдістемелік құрал / Б.Ж.Байменова, Д.П. Ловцова. – Қостанай: Қостанай мемлекеттік педагогикалық институты, 2016. – 40 б.

ISBN 978-601-316-125-9

Жұмыс қазақ тіліндегі сөздерді сауатты оқуға, мәтіндерді мазмұндауға, лексикалық тақырыптарды меңгеруге, сауатты жазуға дағдыландыруға, өзге ұлттың мәдениетімен жақын таныстыруға, мамандыққа қатысты терминдер арқылы тілдік қорын молайтуға, олардың мағынасын ажырата білуге, білімдерін толықтыруға көмектеседі және аталған мамандықтар бойынша тіл үйренушілерге жан-жақты мағлұматтар беретін құрал болып табылады.

Бұл оқу-әдістемелік құралы (орыс тілді студенттерге арналған) болашақ педагог мамандарының оқу үдерісінде қазақ тілін кәсіби қырынан меңгерту тұрғысынан тәжірибелік сабақтарда пайдалану мақсатында жазылған.

ӘОЖ 811.512.122(075.8)

КБЖ 81.2 қаз – 923

ISBN 978-601-316-125-9

© Қостанай мемлекеттік

педагогикалық институты, 2016

**КІРІСПЕ**

Тіл адамдардың бір-бірімен қарым-қатынас жасау, пікір алысу құралы болса, сөйлеу – сол тілді пайдалана білудің әр түрлі амалдары мен жолдары. Сондықтан оқытушылар студенттерге белгілі бір тілдің құрылымы мен жүйесін үйретеді, студенттердің сауатты жазуы салауатты сөйлеуін қадағалап, тілін ұстартады.

Тілді екі тұрғыдан білу керек: бірі – практикалық тұрғыдан, екіншісі – ғылыми тұрғыдан. Тілді практикалық тұрғыдан білу дегеніміз – белгілі бір адамның кемінде бір немесе бірнеше тілде сөйлеп, жаза алуы.

Ал тілді ғылыми тұрғыдан білу дегеніміз – белгілі бір адамның бір немесе бірнеше тілдің ғылыми негізін – дыбыстық, лексикалық, грамматикалық құрылымы мен жүйесін, соларға тән барлық нормаларды ғылыми тұрғыдан меңгеруі.

Оқу-әдістемелік құралының басты мақсаты – тіл үйренушілерді қазақша сөйлеуге біртіндеп қалыптастыра отырып, сауатты жазуға, өз ойларын айта білуге бейімдеу.

**Қатысымдық мақсатта** өзге тілді студенттер қазақ тілін сөйлеу құралы ретінде еркін меңгеріп, ауызша және жазбаша түрде қарым-қатынас дағдыларын қалыптастырады.

**Танымдық мақсатта** сауатты түрде сөйлеу мәдениетін қалыптастыру үшін тілдік білімді игеріп, дүниетанымдық ой-өрісін дамытуда қазақша тілдік деңгейде меңгереді.

**Тәрбиелік мақсатта** қазақ тілі – мемлекеттік тіл болғандықтан, қазақ елінің тарихы мен ұлттық ерекшелігіне ден қойып, құрмет тұтуға бағытталған.

Оқу-әдістемелік құралының құрылысы негізінен үш құрамды бөліктен тұрады. Олар: 1. Лексикалық тақырып мәтіндері; 2. Жаттығу-тапсырмалар; 3. Нақыл сөздер.

Аталмыш оқу-әдістемелік құралы өзіндік жүйелі құрылымы мен және материалдың берілу тиімділігімен ерекшеленеді. Тақырыптық мәтіндердің жүйелілік және логикалық тұтастық жағы ескерілді. Тілдік материалдар лексикалық тақырыптарға ыңғайланып, қолданылымдық жүйеде меңгертіледі. Тақырыптар өзара сабақтаса байланысатындықтан, тілдік материалдың қайталанып келуіде заңды құбылыс. Ол студенттердің жадында қалуына септігін тигізеді. Әр лексикалық тақырып соңында жаттығу-тапсырмалар берілуі тікелей мәтінді меңгеру барысында жеңілдік туғызады. Үйренушілердің сөздік қорын байытып, еркін сөйлеуге дағдыландыру мақсатында берілген мәтіндерді ғана емес, сонымен бірге жалпы лексикалық көлемінде алған білімдерін дамытып, бекіте түсу үшін түрлі жағдаяттарды шешу, жаттығу-тапсырмалары беріледі. Жаттығу жұмыстар мен тапсырмалар танымдық негізге құрылған. Тілдік материалдар сауаттылыққа үйретсе, түрлі сұрақтарға жауап беру, жағдаяттарды шешу – студенттің өзінше ойлауын, пайымдап сөйлеуін, өзінің пікірін жеткізуге қалыптастырады.

Сабақтың білімдік сипаты өз алдына, сонымен қатар оның тәрбиелік тағылымы да зор екені белгілі. Осы орайда лексикалық тақырыптарды іріктеу барысында оның тәрбиелік, танымдық, адамгершілік мәні де ескерілді.

Оқу-әдістемелік құралы тіл үйренушілермен бірге тілді үйретуші оқытушылардың жұмысына да қажет деп білеміз.

**Өзін-өзі тану – адамгершілік құндылықтардың негізі**

Өзін-өзі тану адамның өз мүмкіндіктерін ашуына, өз қабілеттерін дамытуына ықпал етеді. Адам өз өмірінің әр сәтін өзін-өзі тануға арнаса, өзін, өзгелерді және қоршаған ортаны сүйе білуге үйренеді. Оның өмірге деген құштарлығы артады.

Өзін – өзі тану адамның өзін-өзі бағалауына, өзін-өзі тәрбиелеуіне және өмірден өз орнын табуына көмектеседі. Өзінің қандай екенің, өз мүмкіндіктерін жақсы білген адам адамгершілік қасиеттерді меңгеріп, адам деген атқа лайық болуға талпынады. Оның өз болашағына сенімі арта түседі.

Адам айналасын танып білу арқылы өмірге құштарлығы артады. Өз болашағына сенімді болады.

Өзіне өзі сенімділік, адамдарға деген сүйіспеншілік, табандылық, еңбекқорлық қасиеттері адамның өз арманын жүзеге асыруына көмектеседі. Арман ақ ниетке, адал пейілге негізделіп, өзгелердің мүддесіне сәйкес болса, адамға қанат бітіреді.

Адамдар арасындағы ізгілік, сыйластық қарым-қатынасынан әдепті­лік туады. Әдепті адам биязы, инабатты, ізетті, сыпайы, тәртіпті болады.

**Ойланайық, пікірлесейік.**

Адамның өзін-өзі тануы не үшін қажет?

Адам өмір сүруді кімнен, қалай үйренеді?

Адамға өмірде не қымбат деп ойлайсыз?

Жақсы қасиеттерді қалай үйренуге болады?

**Берілген терминдермен сөйлемдер құрастырыңыздар:** өзін-өзі тану, тәрбие, адамгершілік, құндылық, қарым-қатынас, тәртіп.

**Жағдаяттармен танысып, кейіпкерлердің дұрыс шешім қабылдауына көмектесіңіз.**

*1 – жағдаят.*

Серік пен Жанар көшеде келе жатты. Алдарынан қолында ауыр сөмкесі бар көрші қария кездесті...

*2 – жағдаят.*

Алма мен Мұрат спорт кешенінен үйге қайтып келе жатыр еді. Аяқ астынан күн күркіреп, жаңбыр құйып кетті. Мұрат сөмкесінен қолшатырын алып шықты...

**Нақыл сөз.**

Өзіңді танығың келсе, адамдарға, олардың ісіне қара.

*Ф. Шилер*

**Таным тағылымы**

*Аңыз әңгіме*

Ертеде екі данышпан өмір сүріпті.

Біреуі өз шәкіртіне: «Көп затты танып білу үшін қиындықтарды жеңе білу керек, шыңға өрлеп, биік асудан өтіп үйрену қажет»,- дейді екен. Ол өз шәкірттерін адам аяғы баспаған құзды шыңдарға апарып, биік асулардан, тар соқпақтардан өтуге үйретеді.

Екіншісі болса: «Ақылды адым шыңға өрмелемейді, оңай жолын іздейді» деуден жалықпайды. Ол өз айтқанынан қайтпай, шәкірттерімен сол шыңды айланып, жеңіл де оңтайлы жол іздеуден тайынбайды.

Алғашқылыры қиындықтарды жеңе отырып, өмірден көп нәрсеге үйренеді, өздерінің мүмкіншіліктерін, қабілеттерін дамытып, шыңды бағын­дырады. Сөйтіп, айналасындағыны алыстан көруге үйренді. Соңғы­лыры қиындықтан қаша жүріп, асуды айналып өтеді, жолда не іліксе, соған риза болады. Олар тек жанындағыны ғана көргендеріне мәз болады.

Өзіңді, өмір танып білу үшін қиындықтан жасқанбай, «тар жол, тайғақ кешуден» тайсалмау керек.

**Ойланайық, пікірлесейік.**

«Алыстан көруге үйренеді» дегенді қалай түсінесіздер?

Сендер танымның қай жолын таңдап алар едіңіздер? Неге?

Қай данышпанның тағылымы табандылыққа, болашақты болжауға үйретеді? Неліктен?

**Шығармашылық жұмыс.**

Абайдың қара сөздерінен берілген үзіндіні оқып, сұрақтарға жауап беріңіздер.

Адам ата-анадан туғанда есті болмайды: естіп, көріп, ұстап, татып, ескерсе, дүниедегі жақсы, жаманды танидыдағы, сондайдан білгені, көргені көп болған адам білімді болады. Естілердің айтқан сөздерін ескеріп жүрген кісі өзі де есті болады....

....Егерде есті кісілердің қатарында болғың келсе, күнінде бір мәртебе, болмаса жұмасында бір, ең болмаса айында бір, өзіңнен өзің есеп ал!

Абай атамыздың «Өзіңнен өзің есеп ал» деген сөзін қалай түсінесіздер?

Есті болу үшін адамға қандай қасиеттер керек деп ойлайсыздар?

**Нақыл сөз.**

Дүниедегі ең оңай нәрсе – біреуге ақыл айту,

Ең қиын нәрсе - өзіңді-өзің түсіну.

*Әл-Фараби*

Осы сөздің мағынысын қалай түсінесіздер?

**Білім – ақиқат бастауы**

Адам өмір бойы өзіне құпия, сыры беймәлім нәрселерді білуге құштар болады. Білімді мектептен, оқу орындарынан алуға болады. Сонымен қатар кітап, газет-журнал оқу, ақпарат құралдарын тыңдау арқылы да адам өз білімін тереңдете алады.

Білім адамның жоғары жетістіктерге жетуіне мүмкіндік береді. Адамзаттың сан ғасырлық жинақтаған білім мен тәжірибесі даналық деп аталады. Даналық адамның өмірде дұрыс шешім қабылдауына септігін тигізеді.

Ақылды адам терең ойлап, дұрыс шешім қабылдай біледі. Ақылды болу үшін оқу, іздену, үйрену қажет.

**Ойланайық, пікірлесейік.**

Білім адамға не үшін қажет деп ойлайсыздар?

Өзінізге белгісіз нәрселерді естігеніңізде қандай күйде боласыз?

Теледидардан қандай танымдық бағдарламаларды қарағанды ұнатасыз?

Берілген терминдермен сөйлемдер құрастырыңыздар: тәжірибе, ақпарат, жетістік, ізденіс.

**Шығармашылық жұмыс.**

Көп нүктенің орнына тиісті сөздерді қойып, мақал-мәтелдерді жалғастырыңыз.

Оқу – білім ... , Білім – өмір ... . Оқу ... құдық қазғандай. Білімдіге дүние ... . Оқымасан ... жоқ. Білекті ... жығар, Білімді ... жығар.

*Керекті сөздер:* бұлағы, бірді, инемен, шырағы, жарық, мыңды, білім.

Сүйікті журналыңыздан алынған материалдардан «Білім әлемі» тақырыбында коллаж жасаңыз.

**Нақыл сөз.**

Өнер, білім – бәрі де оқуменен табылған.

*Ы. Алтынсарин*

Адам бойындағы ең тамаша нәрсе – білім мен ақыл.

*Ж. Баласағұни*

**Кім Қыз Жібек болады?**

5-«А» сыныбы өте ұйымшыл болатын. Бір күні сынып жетекшісі Әсия апай:

- Балалар, Наурыз мерекесіне біздің сынып «Қыз Жібек» жарынан үзіндіні қоятын болдық. Рөлдерді бөлуді сендердің талғамдарыңа салғым келеді. Қыз Жібектің кім екенін білесіңдер. Оның рөліне кімді ұсынысыңдар?

- Арай болсын. Оның шашы ұзын, өзі де сұлу,- деді Қаламқас.

- Мен Маржанды ұсыныр едім. Әрине оның шашы ұзын емес. Алайда Маржан үнемі достарына көмектесіп, әрқашан сыныптың намысын ойлайды. Аулада да кішкене балаларға қамқор болып, үлкендерді сыйлап, ізет көрсетіп жүреді. Менің ойымша, Маржан Қыз Жібектің рөлін ойнауға әбден лайық,-деді Дәуренбек. Сынып балалары шуылдасып кетті.

- Тынышталыңдар балалар! Қане дауысқа салайық,- деді Абзал үлкен адамша дауысын көтеріп.

- Кім көп дауыс алса, сол Қыз Жібектің рөлін ойнайды.....

Көп дауыспен Маржан Қыз Жібектің рөлін ойнайтын болды.

**Ойланайық, пікірлесейік.**

Қалай ойлайсыздар, Қыз Жібектің рөліне балалар неліктен Маржанды ұсынды?

Өздерің қайсысын қалар едіңіздер?

«Адам мінезімен көрікті» дегенді қалай түсінесіздер?

**Шығармашылық жұмыс.**

Әбу Насыр әл-Фарабидің адамның мінез-құлқы туралы нақыл сөзінің мәнін қалай түсінетіндеріңізді айтыңыздар?

**Нақыл сөз.**

Мінез-құлықты сөз жүзінде емес, іс жүзінде шыңдау арқылы іске асыруға болады.

*Әбунасыр әл-Фараби*

**Сүйікті іс**

Сүйікті ісімен айналысу адамның өзіне деген сенімділігі артып, шығармашылықпен еңбек етуіне ықпал етеді. Адам табиғатынан бір іске қабілетті, дарынды болады. Өз мүмкіндіктерін орынды қолдана білген адам айналасындағылардың құрметіне ие болады.

Адал еңбектің нәтижесі адамды қуанышқа бөлейді. Адам өз мақсатына ерінбей еңбек еткенде ғана қол жеткізе алады.

Адам өз еңбегінің жемісін көргенде мақтаныш сезіміне бөлінеді. Адам өз ісіне қанағаттанып, сүйсінген кезде ризашылық сезімге бөленеді. Өзіне жасалған жақсылыққа ризашылық білдіруді алғыс дейміз.

**Ойланайық, пікірлесейік.**

Сүйікті іс дегенді қалай түсінесіз?

Сіздің сүйікті істеріңіз бар ма?

Сүйікті іспен шұғылдану өзіңізге не үшін қажет деп ойлайсыз?

Сіздің сүйікті ісіңізге ата-анаңыз қалай қарайды?

Өміріңіздің әр сәті өзіңізге ұнайтындай етіп, күн тәртібін жасаңыз.

Өлеңді оқып, жаттап алыңыз.

**Өнер, білім бар жұрттар**

*Ы.Алтынсарин*

Өнер, білім бар жұрттар

Тастан сарай салғызды.

Айшылық алыс жерлерден

Көзіңді ашып-жұмғанша

Жылдам хабар алғызды.

Аты жоқ құр арбаны

Мың шақырым жерлерге

Күн жарымда барғызды.

Адамды құстай ұшырды,

Мал істейтін жұмысты

От пен суға түсірді.

Отынсыз тамақ пісірді,

Сусыздан сусын ішкізді.

**Нақыл сөз.**

Сүйіп істеген іс шаршатпайды.

*Халық мақалы*

**Жақсылыққа-жақсылық**

*Ертегі*

Сырқаттанып қалған ана баласына:

- Балам, анау белді ассаң, - дейді, мұнараға беленген көк белесті көрсетіп, ар жақ табанында алтын бұлақ бар. Сол бұлақтың жағасында жалбыз деген шөп бар. Сол шөпті әкеліп берсең, мен айығып кетемін. Бала:

- Мақұл,- дейді де жолға шығады.

Шешесі айтқан жолмен жүріп, бел асып, сай табанына түскенде, алдынан бір бұлақ шығады. Бұлақтың екі жақ қапталын қалын шөп кеміріпті. Шөптің қалындығы сонша, тіпті, жалбызы қайсы айырып болар емес. Бұлақ суы болса, осы ұйысқан қалын шөптің арасынан сыңғырлап ағып жатады.

Бала сәл бөгеліп тұрады да, бұлақ суын өрлеп жүре береді.

Сол сәтте:

- Балақай, көзімді ашшы, сауабымды аласың,- дейді бұлақ тіл қатып. Бала:

- Көзіңді ашқанның қажеті не, маған дәрі шөп керек, - дейді. Осыны айтып, үлбіреп өскен майда жалбызға қол соза бергенде, бәріде, көзден ғайып болады.

Сай бойын көмкерген бітік шөп те, сылдырлап аққан бұлақ та жым-жылас жоғалады. Оның орнында қаңсып, кенезесі кепкен, көк тулақтай тақыр сай пайда болады. Бала «бәлкім шешем айтқан бұлақ бұл емес шығар, басқа жақтан іздеп көрейін» деп, иілмеген күйі қолды бір сілтеп, жүріп кетеді. Келесі белден асып, сай бойына тақағанда, ат жетектеген біреуді көреді. Қараса, белі бүгілген, өлмені кәрі кемпір екен.

Бала:

- Шеше, неге атқа мініп алмағансыз?- деп сұрайды. Кемпір:

- Қарағым-ай, не дерің бар? Бұл кәрілік шіркінді қойсаңшы? Осы атқа мінбейін деп келе жатыр дейсің бе? Түсіп едім қайта міне алмадым. Мінгізіп жіберші,-дейді. Бала:

- Мен дәрі шөп іздеп алтын бұлаққа кетіп бара жатырмын. Асығыспын. Онан да айтыңызшы, сол алтын бұлақ қайда?- дейді

Ренжіп қалған кемпір:

- Білмеймін,- дейді.

Бала:

- Мен қалайда тез арада табуым керек, - деп, қайырылмай жүріп кетеді. Демалмай жүріп, аздан соң бір шалға кез болады. Шал өте жүдеу екен.Өзі әлдеқайда қажетті дүние апара жатса керек. Жетегіндегі есектің жүгі ауып, соны оңдай алмай, әлекке түсіп жатыр екен. Баланы көріп:

- «Жас келсе, іске», кел, балам, жәрдем етіп жібер!-дейді.

Бала:

- Ата, мен алтын бұлаққа кетіп барам, дәрі шөп табуым керек. Сіз одан да жол көрсетіп жіберіңізші!- дейді.

Шал ренжіп қалып:

- Ондай бұлақты білмеймін, - дейді.

Қайырымсыз бала одан әрі жүріп кетеді де, ақыры адасады. Кұн батар шақ жақындайды. Қайда жүрерін білмеген ол қара жолда тұрып қалады. Сол кезде жолға тіл бітіп:

- Мен - жеті қазынаның бірімін. Мен кәдімгі даңғыл қара жолмын. Менің міндетім – адамдарға мінсіз қызмет ету. Ал бүгін сол парызымды өтедім, білем.

Міне, ең соңғы жолаушы да үстімнен өтіп барады. Біреуді таны, таныма, жақсылық жасау- парызың. Мен қандай бақыттымын!- дейді.

Бала одан да өтіп, жол бойындағы үлкен, мәуелі бәйтеректің түбінде демалып отырғаны сол еді, жапырағы желмен ойнаған терек тілге келіп, былай дейді:

- Күн қандай жақсы. Шұғылысын аямай төгіп, дүниені алтын нұрға бөледі. Мен адамдарға шексіз қызмет етуге тиіспін. Ал бүгін сол уәдеден шықтым білемін. Күні бойы бұтағым қанатты құстан босамады. Адамдар да көлеңкемде дем алып отыр. Біреуді таны, таныма, жақсылық істеу- парызың. Мен қандай бақыттымын! Бала одан да өтіп, езуі көпіршіп, күмістеніп ағып жатқан арналы өзенге келеді де, су ішеді. Шөлін басып, беті-қолын жуып, рақат күйге түсіп отырғаны сол еді, өзенге тіл бітіп, бұл да өз міндетін мінсіз атқарғанын, бүгінгі тіршілігіне, риза екенін айта келіп:

- Ең соңғы жолаушылырдың бірі де суымызды ішті. Біреуді таны, таныма, жақсылық жасау – парызың. Мен қандай бақыттымын!- дейді.

Сонда балаға ой түседі. Осы уақытқа дейін жақсылықтың не екенің не түсінбегеніне, тіпті біреуге жақсылық жасамағанына қатты өкінеді. Басқасын былай қойғанда, тіпті бүгінгі қылығының өзі оған кешірілместей күнә боп көрінеді де кері қайтады. Алдынан шал шығады.

Бала:

- Ата, келіңіз, есектің жүгін жөндеп артайық?-дейді. Шал қуанып кетеді. Екеулеп, жүкті қайта артады. Шал рақметін айтады. Бала:

- Ата, алтын бұлақ қайда? – дейді.

Шал:

- Сәл жүрсең, алдыңнан бір кемпір шығады. Білсе, сол біледі, - дейді. Бала жүріп кетеді. Кемпірге келеді. Кемпір атына міне алмай, әлі жетектеп келеді екен.

Бала төс айылып қаттырақ тартып, кемпірді атына мінгізеді. Кемпір рақметін айтып, жүруге айналғанда, бала:

- Апа, алтын бұлақ қайда?- дейді.

Кемпір қайда екенін айтып берген соң, бала қуанып, жүгіріп отырып бұлаққа келеді. Қараса, өзінің бағанағы көрген өңірі. Бала бұлақты жағалап, сәл жүргені сол еді, бұлақ тілге келіп:

- Балақай, көзімді ашып жіберші?- дейді. Бала жағалаудағы биік шөптің арасынан бұлақтың козін ашады. Мөп-мөлдір таза су ерке мінезбен сылдыр қағып аға жөнеледі.

Бұлақ:

- Балақай, рақмет саған! «Жақсылыққа – жақсылық» деген.

Менен не қалайсың? Ала бер!- дейді.

Бала жеткілікті етіп жалбыз теріп алады да, шешесіне әкеліп береді. Шешесі жазылып қатарға қосылып, бақытты өмір сүріпті деседі. Бала болса, сол күннен бастап, өз бойындағы жалқаулық пен қайырымсыздық сияқты теріс қылықтардан арылып, риясыз жақсылық жасауға дағдыланыпты.

**Шығармашылық жұмыс.**

Ертегілерді оқып, жалғасын өз ойларыңызбен аяқтаңыздар.

**Қарлығаш пен дәуіт**

*Ертегі*

Бір қарлығаш ұя салып, балапандарын асырап жүреді. Бір күні жауыз жылан балапандарды жегісі келіп, ұя салынған ағашқа өрмелеп шыға бастайды. Қарлығаш жыланды көріп, қатты қорқып, қорғап қалатын арашашы іздейді...

**Арыстан мен тышқан**

*Ертегі*

Бір күні арыстан ұйықтап жатқан кезде, тышқан келіп, оның үстінен жүгіріп өтеді. Арыстан оянып, тышқанды ұстап алады. Тышқан жалына бастайды: «Егер мені жіберсең, мен де саған жақсылық жасармын», - деді ол. Арыстан тышқанның «жақсылық жасармын» деген сөзіне күліп, оны босатып жіберді...

Өздеріңіздің жасаған жақсылықтарыңыз туралы шағын әңгіме құрастырыңыздар.

**Нақыл сөз.**

Жақсы сөз – жарым ырыс

*Халық мақалы*

Мақалдың мағынасын қалай түсінесіздер?

Мейірімді, қайырымды, сезімтал адам әрдайым жақсылық жасауға дайын тұрады. Ақ ниетпен жақсылық жасау адамның ішкі дүниесінің байлығын, жан сұлулығын көрсетеді.

Өмірде кездесетін әртүрлі жағдайларда басқаларға зиян келтірмей, ой мен істің бірлігін сақтай отырып, байыпты шешім қабылдай алу – жақсылықтың нышаны.

**Ана**

*З. Воскресенская*

Жер бетіндегі ең әдемі сөз – АНА. Адам алғашқы сөзін де осыдан бастайды. Жер бетіндегі тілдердің бәрінде осы сөз ерекше қастерлі.

Ананың қолы ең қасиетті, аялы қол, ол нені болса да атқара алады. Ананың жүрегі ең сенімді және сезімтал жүрек, оның сүйіспеншілігі ешқашан сөнбейді, оның көзінен ешнәрсе де қалтарыс қалмайды.

Сенің жасың қаншада болсын – мейілі бес жас болсын, мейілі елу жас болсын, саған әрқашанда ана керек. Сенің анаңа деген сүйіспеншілігің неғұрлым зор болса, өмірің де соғұрлым шексіз қуанышқа, шалқар нұрға бөленеді.

**Нақыл сөз.**

Дүниеде ана махаббатынан қасиетті нәрсе жоқ. Оның алдында адамды ынтықтырушы өзге дүниелер әлсіз келеді.

*В.Г.Белинский*

Нақыл сөздің мағынасын қалай түсінесіздер?

**Жақсылық шапағаты**

Шоқан оқитын сынып үлгерімі бойынша ең жақсы сынып болып саналатын. Сыныптағы балалардың бәрі дарынды. Айдын әуе кемелері үйірмесіне барады, ұшақтың моделін керемет құрастырыды. Қали болса, музыка мектебінде оқиды, көркемөнерпаздар концертіне үнемі қатысады. Жақында қалалық конкурстың лауреаты атағына ие болды. Ардақ өлең шығаратын, оның өлеңдері бірнеше рет республикалық Балалар басылымынан жарық көрді. Айгүл биді керемет билейді. Тек Жаңылсын ғана тұйық, көп көзге түспейді. Бір күні балалар мектептен дуылдасып қайтып келе жатыр еді, алдарына бір әйел:

- Балалар, сендерге кішкентай қыз бала кезіккен жоқпа? Үстіне қызғылт күртеше, аяғына көк етік киген...- деді, дауысы дірілдеп.

- Жоқ!- деп бірден жауап қайтарды да, әңгімесін жалғастыра берді Айдын.

- Балалар мүмкін апайға баласын іздеуге көмектесерміз. Алысқа кете қоймаған шығыр,- деп ұсыныс жасады Жаңылсын.

Бірақ өкінішке орай, барлығының да тығыз жұмыстыры бар екен: Қали музыка мектебіне асықты, Айдын үйірмеге баратын болды... Тек Жаңылсын ғана ойланбастан әйелдің жанына барып, оның қызы туралы сұрастыра бастады.

Келесі күні бірінші сабаққа жанында жетектеп алған қызы бар кешегі әйел кенеттен кіріп келді. Ол қызын тауып алуға көмектескен Жаңыл­сынға алғысын білдіру үшін келген екен. Сыныпты үнсіздік басты. Барлығыда Жаңылсынды жаңа көргендей ризашылықпен, қызыға, қызғана қарап қалған.....

**Ойланайық, пікірлесейік.**

Жаңылсынның бойынан қандай қасиеттерді байқадыңыздар?

Балалар неліктен Жаңылсынға таңдана қарады?

«Жақсылық жасау-әр адамның ісі» дегенді қалай түсінесіздер?

**Шығармашылық жұмыс.**

«Жаныңда жүр жақсы адам» тақырыбына шығын әңгіме жазыңыздар.

**Нақыл сөз.**

Жақсы мінез: сыйлы, қадірлі болуға септігін тигізеді;

адамдардың сенімін туғызады;

өзіңнің, өзгелердің өмірін қуанышқа бөлейді.

Нақыл сөздің мағынасын қалай түсінесіздер?

**Отаны бірдің жүрегі бір**

Туған ел, өскен жер, отбасы – «Отан» деген ұғымды білдіреді. Адамның ата-бабасынан жалғасып, өсіп-өнген атамекені ерекше қымбат.

**Туған жер** – адам өмірінде киелі орын алады. Нақты осы жер оны елімен, өткенмен және болашақпен байланыстырады. Міне, сондықтан да тіпті балалық шақтан бастап-ақ адамда отанға деген махаббат сезімі оянады. Әрбіріміз үшін Отан ошақ басынан басталады: туған жер, туған көше, туған қала. Менің Отаным кішкентай болса да, мен үшін аса қымбат жер туған ауылымнан басталады. Дәл осы жерде менің көңілді де, шаттықты, уайымсыз балалалық шағым өтті. Үйдің маңындағы аулада ойнағаным және бала-бақшаға барған көше әлі есімде. Сол кезде ол маған өте ұзын болып көрінетін. Мұнда көлік сирек жүретін, бірақ серуендеп жүретін адамдар көп болатын. Иә... Туған жер ұзаққа қиып жібермейтін. Сен әрқашан өзің бармасаң да, оймен қиялдап туған көшені, есіктің алдын, «Қызым, үйге кір...» деген ананың сөздерін еске түсіресің. Жүректің әлсіз дүрсілі естіледі. Қазір бойжеттім, бірақ та өмір бойы мен үшін балалық шақтағы туған аула мен көше – менің кішкентай Отаным. Сонымен бірге мен елімнің бір бөлшегімін, оның бүгіні мен болашағымын.

**Ойланайық, пікірлесейік.**

Отан неліктен қымбат?

Отанға деген сүйіспеншілікті қалай көрсетер етіңіз?

Достықты, татулықты қалай түсінесіз?

Достарыңызды ренжітіп алсаңыз, қалай татуласар едіңіз?

**Шығармашылық жұмыс.**

Көп нүктенің орнына тиісті сөздерді қойып мақал-мәтелдерді жалғастырыңыз. Олардың мағынасын қалай түсінетіңізді айтып беріңіз.

Отан ... да ыстық. Отансыз ..., Ормансыз бұлбұл. Туған жерге ... тік. Ел іші – алтын ... .

*Керекті сөздер:* бесік, адам, туың, оттан.

«Менің елім бақытты» тақырыбына әңгіме құрастырыңыз.

**Нақыл сөз.**

Бірлігі жоқ ел тозады,

Бірлігі күшті ел озады.

Ел ұлымен берік, қызымен көрік.

*Халық даналығы*

**Шаңырақ жарастығы**

Отбасы – адам баласының алтын діңгегі. Өйткені адам ең алғаш дүниеге келген сәтінен бастап, отбасында ер жетіп, тәрбиеленеді. Сондықтан да отбасы – адамзаттың аса қажетті, әрі қасиетті алтын мектебі.

Отбасының адамзат ұрпағына деген ықпалы мен әсер күшін өмірдегі басқа еш нәрсенің күшімен салыстыруға болмайды. Өйткені ата-ананың балаға деген тәрбиесінің орнын еш нәрсе толтыра алар емес. «Ел болам десең, бесігіңді түзе» – деген нақыл сөз отбасы тәрбиесінің маңызын айқындап тұр емес пе?

Отбасы мүшелерінің жас шамасы әртүрлі болса да, олардың арасында бір-бірімен рухани жақындығы, мақсат ынтымақтастығы бар.

Атақты қазақ ақыны Қасым Аманжолов өзінің жарына арнаған бір өлеңінде:

Отбасы – шағын мемлекет,

Мен – президент, сен – премьер, - дегені бар.

Шынында, отбасы – ол да бір шағын мемлекет. Әр мемлекеттің өзіне тән өндірісі мен өнім бөлісі, сыртқы және ішкі саясаты, кіріс-шығыс бюджеті, қастерлеп ұстанатын рәміздері, т.б. болатыны сияқты, әр отбасы болмыс-тіршілігінің де соған ұқсас жақтары бар, оның жаратылысы да басшылық пен қосшылықты қажет етеді. Сондықтан отбасының құрылымына зор маңыз беріліп, мәнін қорғаған, отбасының ар-намысын сақтауға, сырын шашпауға, мүшелерін бір-біріне қатысты адалдыққа тәрбиелеген. «Отан отбасынан басталады» деген сөздің мәнісі де осында.

**Ойланайық, пікірлесейік.**

Отбасыңыз өміріңізде қандай рөл атқарады?

Тақырып бойынша мәтінді өзіңіз толықтырып аяқтаңыз.

**Шығармашылық жұмыс.**

Өз отбасыңыздың мүшелері кімдер, олар нешеде, қайда жұмыс атқаратыны, отбасыларыңызда қалыптасқан қандай салт-дәстүрлер бар екендігі туралы мәлімдеңіз.

Өз отбасыңыздың генеологиялық ағашының сызбасын жасаңыз.

Отбасы туралы мақал-мәтелдер тауып, жаттап алыңыз.

**Жағдаятпен танысып, берілген сұраққа толық жауап беріңіз. Себебі неде деп ойлайсыз?**

*Жағдаят.*

Бір үйдежүз туыс бірге тұрыпты. Бәрі өздеріне жүктелген міндетті, тапсырған жұмысты атқарып, тату-тәтті тұрыпты. Мұны көрген көршісі келіп:

- Біз бір үйдегі 2-3 адам тату тұра алмаймыз, ал 100 туыс адам қалай тату тұрасындар? - депті.

**Нақыл сөз.**

Шаңырақ сәні – сыйластық.

Ұлың өссе, ұлы жақсымен ауылдас бол

Қызың өссе, қызы жақсымен ауылдас бол.

Ағасы бардың жағасы бар,

Інісі бардың тынысы бар.

*Халық мақалы*

**Отбасы татулығы**

*Аңыз әңгіме*

Баяғыда бір үлкен отбасы өмір сүріпті. Отбасындағы адамдар саны өте көп екен, бір қауым ел болып, бірге тұрыпты. Ол отбасы ерекше екен, отбасының өзара келісімде, татулықта өмір сүруі елді таңғалдырады. Оларда ұрыс-керіс, дау-жанжал деген атымен болмайды екен.

Бұл отбасы жайлы патшаның құлағына да жетеді. Патша естігенінің ақ-қарасын білгісі келіп, ауылға келеді. Ауыл тап-таза, барлығы да жеткілікті, тыныштық пен береке қонған. Патшаның көңілі толып, ерекше бір шаттыққа бөленеді. Сыйластығы жарасқан бақытты отбасында қариялардың орны төрде, уайым-қайғысыз, балалары бақытты, мәз-мейрам екен. Бұған патша таң-тамаша болады. Отбасының қалайша бақытты, тату-тәтті өмір сүруінің мәнісін білгісі келеді.

Ауыл ақсақалына келіп, отбасындағы татулық пен бірлікке қалай жеткендерін айтуын өтінеді.

Қарт үнсіз ғана жүз рет «сүйіспеншілік», жүз рет «кешірім», жүз рет «бірлік» деп қағазға мұқият жазып шығады.

Үш сөзді оқыған патша таңғалып:

Осы-ақ па?

Иә, - деді ақсақал. – Барлық жақсы отбастары тек осы қасиеттерден құрылады, - деді де, сәл ойланып, «және шыдамдылық» деген сөзді қосып қойды.

**Ойланайық, пікірлесейік.**

Өсиет әңгіменің мәні неде?

Неліктен патшаны ұйымшыл отбасы қызықтырды?

Отбасы жарастығы дегенді қалай түсінесіздер?

Отбасының сыйластығына қалай қол жеткізуге болады?

Отбасының татулығы қандай табыстарға жеткізеді?

**Нақыл сөз.**

Ұяда не көрсең, ұшқанда соны ілесің.

*Халық мақалы*

Мақалдың мағынасын қалай түсінесіздер?

Адамға өмірге ең қымбаты – отбасы. Отбасында сүйіспеншілік, сыйластық, татулық, бауырмалдық болғанда бірлік болады. Бір-бірін аялап, кешіре, түсіне білгенде отбасы берік болады.

**Бала тәрбиесі туралы**

Халқымыз ата-бабаларымыздың ғасырлар бойы жинақталған өмір тәжірибесін, бай, рухани қазынасын жас ұрпақты тәрбиелеуге пайдаланған.

«Әке көрген оқ жонар, шеше көрген тон пішер» дегендей, отбасында ұлдар әкелері немесе аталарының бойындағы қасиет пен өнерін үйреніп өскен. Шығармашылықта, ақындықта танылған жас баланың тәрбиесіне аса назар аударылған. Ата өнерін ұрпағының қууы, оны мирас етуі қазақ отбасыларында жиі кездесетін дәстүр. Билік, батырлық, әншілік, серілік, мергендік, аңшылық, зергерлік сияқты ата-баба өнерін жеті атасына дейін жалғастырған әулеттер қазір де баршылық.

«Әкеге қарап ұл өсер, шешеге қарап қыз өсер» дейтін қазақ қыз балаларының тәрбиесіне аса үлкен назар аударды. Кәмелетке толғанға дейін бойжеткен болашақ отбасы өмірінің басты міндеттерінен сабақ алды. Ол ерінің адал жары, ана болу, отбасы беріктігін сақтаушы қызметіне, шаруашылықтың барлық жақтарын игеріп жүргізуге, қонақты лайықты қарсы алуға, туыстарын сыйлап қадірлеуге дайындық тәрбиесі. Көргенді отбасылары қыз баланы «қонақ» деп мәпелеп, қадірлеп өсірген. Қыз баланың тәрбиесіне ең бірінші анасы жауапты болған. Сондықтан қазақ «Шешесіне қарап қызын ал» – деген.

**Ойланайық, пікірлесейік.**

Мәтінге сұрақтар қойып, өзара сұхбат құрыңыз.

«Қыз бала – қонақ» ұғымын қалай түсіндіруге болады?

**Шығармашылық жұмыс.**

Берілген мақал-мәтелдерді аяқтаңыздар.

Ел болам десең, ...

Отан ...

Ұяда не көрсең, ұшқанда, ...

Тәрбие басы – ...

Әкеге қарап ұл өсер, ...

«Әр ұлттың отбасы тәрбиесінің ерекшеліктері» тақырыбына реферат жазып, қорғаңыз.

**Жағдаяттармен танысып, кейіпкерлердің дұрыс шешім қабылдауына көмектесіңіз.**

*1 – жағдаят.*

Менің жақын туысымның менімен шамалас бір баласы бар. Ол өзі өтірікші бала. Көзбе-көз өтірікті айта салып тұра береді. Біздің үйге күнде келіп, менімен ойнағысы келеді, оның басқа ойнайтын, бірге жүретін ешқандай досы жоқ. Өтірікті көп айтудың салдарынан барлық достары одан теріс айналды. Мен онымен дос болып бірге ойнайын ба, қалай ойлайсыңдар?

*2 – жағдаят.*

Менің парталас көршім үнемі үйге берілген тапсырмаларды орында­май, жазбай келеді. Өйткені оның қолы ойыннан босамайды. Мұғалімдер тапсырмаларды сұрағанда қатты қысылады. Берілген тапсырмалардың барлығын менің дәптерімнен көшіріп алады. Ал тапсырмаларды көшіруге бермесем «Сараң» деп мазақ қылады. Менің не істеуім керек?

**Нақыл сөз.**

Атасын сыйлаған абыройға бөленер.

Алдыңғы арба қайдан жүрсе, соңғы арба содан жүрер.

Атасы мылтық атқанның баласы оқ жонар.

*Халық мақалы*

**Қуаныш**

*Л.Воронкованың ізімен*

Балалар ақ қайыңның саясында әңгімелесіп отыр.

- Мен бүгін өте қуаныштымын, - деді Аленка. – Маған әжем керемет бантик сыйлады. Қараңдаршы, жалтырап тұрған жоқ па!?

- Мен де қуаныштымын, - деді Таня, - маған тәтем бояу қарындаш сатып алып берді.

- Сол да сөз болып па! – деді Петя Петухов. – Менің қармағым бар. Армансыз балық аулауға болады. Қайдағы бір қарындашты әлдеқандай қып... Тез таусылып қалады.

Осы сәтте Демушканың мақтанғысы келіп кетті:

- Ал менің қызғылт жейдем бар, мінекей, - деді де, барлығы көрсін дегендей жейдесін сипалай бастады.

Тек Ваня ғана үнсіз тыңдап отыра берді.

- Ваняның ешқандай қуанышы болмады ғой, үндемей отыр, - деді Аленка.

- Неге жоқ, - деді Ваня, - мен бүгін керемет гүл көрдім.

Балалар сұрақ жаудыра кетті:

- Қандай гүл?

- Қайда?

- Орманнан көрдім. Көк шалғында өсіп тұр. Көлеңкелі жерді жарқы­ратып тұр, өзі аппақ екен.

Балалар күлкіге батты.

- Орманда гүл аз ба еді!

- Тапқан екенсің қуанатын затты!

- Сосын... Қыстыгүні үйдің шатырын көрдім, - деді сәл мүдіріп Ваня.

Балалар тіпті мәз болды:

- Сен жазда шатырды көрмейсің бе?

- Әрине, көрем. Тек қыста шатырды қар басып кеткен екен. Күн де сәулесін шашып, ерекше нұрға бөлеген. Шатыр бір жағынан қарағанда көгілдір, екінші жағынан қарағанда қызғылт түсті болып, ерекше жарқырап тұр екен.

- Жарайды! – деді Аленка. – Біз қар көрмегендей... Ал оның бірде қызғылт, бірде көгілдір болғанын сен ойдан шығарып тұрсың.

- Ол әшейін айтып тұр ғой, - деді Петя.

- Мүмкін басқа бір қуанышың бар шығар? – деп сұрады Таня.

- Бар, - деді Ваня. – Мен күміс балық көрдім.

Демушканың көзі жанып кетті.

- Қайда? Шын ба?

- Кәдімгідей күміс пе? – деп Петя орнынан ұшып тұрды. – Өзеннен бе? Көлден бе?

- Жылғадан, - деді Ваня.

Петя Петухов:

- Айттым ғой, әдейі істеп тұр.

- Жо-жоқ, әдейі емес, - деді Ваня. Жаңбырдан кейін алма ағашы түбіне су жиналған болатын. Ол сондай мөп-мөлдір. Күн сәулесімен шағылысып, жарқырап жатыр. Жел тұрған кезде, су беті тербеліп, ішінде ойнап жүрген күміс балықтарды көрдім...

- Мұның бәрі бос сөз. Ешқандай қуаныш жоқ сенде, ойдан соға бересің, - деді Аленка. Таня болса, ойланып қалды:

- Мүмкін оның қуанышы бізге қарағанда әлдеқайда көп шығар. Ол барлық нәрседен кез келген уақытта қуаныш іздеп, таба біледі ғой.

**Ойланайық, пікірлесейік.**

Ваняның қуаныштарының ерекшеліктері неде?

Ваняның қоршаған ортаны қуанышпен қабылдауының себебі неде?

Сендерді нелер қуантады?

**Нақыл сөз.**

Жақсы мінез – бүкіл өміріңнің сарқылмас байлығы.

*Уильям Гэзлитт*

Осы нақыл сөздің мағынасын қалай түсіндіресіздер?

**Шығармашылық жұмыс.**

Көрнекті педагог-ғалым Ы.Алтынсариннің еңбегінен алынған үзіндіні оқып, түсінгендеріңізді айтып беріңіздер.

... Менің ойыма бір нәрсе келеді: бұл бұлақтың суы бір орында тұнып тұрып, шөпшалам түсіп, лай-қоқым болса, адам мен айуан мұнша ынтық болмас еді; бұлақ күні-түні тынбай ағып тазаланып тұрғаны үшін ынтық болады.

Олай болса, жазудың мағынасы: көңіліңді, бойыңды осы бұлақтай таза сақта: бұлаққа қарасаң, күн түссе күннің, шөп түссе шөптің сәулесін көреміз, көңілің сол сияқты сыртқа ашық көрініп тұрсын дегені ме деймін...

*“Таза бұлақтан*” *үзінді*

«Менің көңіл-күйіме әсер еткен оқиғалар» тақырыбына әңгіме құрастырыңыздар. Осы оқиғаға байланысты адамдардың көңіл-күйі қалай өзгергені жөнінде айтып беріңіздер.

**Жағдаяттардың шешімін табыңыздар.**

*1 - жағдаят.*

Абзал аялдамада өз сыныптасы Аянды кездестірді. Ол сыныптасына өзінің ат жарысқа қатысып, бәйге алғанын айтқысы келді. Аян болса, өзінің саяжайға барғаны жөнінде қайта-қайта айтып, Абзалға сөз бермеді. Сосын бір таныс баласын көріп қалып, бұған қарамастан жүгіріп кетті...

Аянның қылығы Абзалға қалай әсер етті деп ойлайсыздар?

Абзалға қандай кеңес берер едіңіздер?

*2 - жағдаят.*

Теледидар көріп отырған Беріктің ағасы жұмыстан келді де, жағдайын сұрады. Берік болса, жауап бермей, теледидарды қарай берді. Әжесінің бірнеше рет асқа шақырғанын да естіген жоқ. Әжесінің көңілі су сепкендей басылып, ренжіп қалды. Ол немересінің сүйікті тамағын дайындап қойған еді...

Беріктің қылығын қалай түсіндіруге болады?

**Нақыл сөз.**

Жақсы көңіл күй бастауы – жылы шырай, жақсы сөз, ақ көңіл, адал ниет, сергек сезім.

*Халық даналығы*

**Мен қазақ баласымын**

*Е.Өтетілеуұлы*

Бұтағы – бабасының,

Ұрпағы – атасының,

Шуағы – әжесінің,

Тұяғы – әкесінің,

Тілегі – анасының,

Тірегі – ағасының,

Түлегі – даласының,

Дарытқан бар асылын

Мен – қазақ баласымын!

Жерінде – бабасының,

Елінде – атасының,

Көңілінде – әжесінің,

Қолында – анасының,

Жолында – ағасының,

Төсінде – даласының,

Тапқан өз жарасымын,

Мен – қазақ баласымын!

**Ойланайық, пікірлесейік.**

- «Бұтағы – бабасының» деген сөзді қалай түсінесіз?

- Өлеңнен қандай ой түюге болады?

**Ата-ананың борышы**

Қазақстан Республикасы Ата Заңының 27-бап, 2-тармағында «Балаларына қамқорлық жасау және оларды тәрбиелеу – ата-ананың табиғи құқығы, әрi парызы» делiнсе, «Қазақстан –2030» бағдарламасында «Әкелер мен аналардың, аталар мен әжелердiң өз балалары мен немерелерi алдындағы жауапкершiлiгiн күнделiктi есте ұстауға тиiспiз. Бiз өз балаларымыз бен немерелерiмiздi сонау алыс болашақта, олар бiздiң жасымызға жеткен кезде қандай күйде көргiмiз келедi…» делiнiп, ұрпақ тағдыры айтылады.

Бала тәрбиесiнде отбасының орны ерекше. Оны қоғамдық тәрбиенiң қандай саласы болса да алмастыра алмайды. Отбасының негiзi баланы өмiрге келтiру ғана емес, оған мәдени-әлеуметтiк ортаның құндылығын қабылдату, ұрпақтың, ата-бабалардың, ұлылардың ақыл-кеңес тәжiрибесiн бойына сiңiру, қоршаған орта, адамзатқа, өз қоғамына пайдалы етiп тәрбиелеу. Үлкен ұрпақтың тәжiрибесi, өмiрдегi беделi, ақыл-кеңестерi, ата-ананың өз борышын мүлтiксiз орындауы, бiр-бiрiн құрметтеуi – үлкен тәрбие мектебi. Бала дүниеге келген күннен бастап ата-ананың ықпалында болып, өмiрге бағыт берушi тәрбие мектебiнен нәр алады.

Ата-аналар балаларының жеке ерекшелiктерiн жас күннен танып, соған қарай бағыт-бағдар, тәрбие берудiң маңызы ерекше. Ата-ана балаларына жақсы тәрбие беруде қоғам алдында жауапты. Сыйластық, түсiнiстiк, үлкен жауапкершiлiк сезiмдерi бар отбасы – бақытты отбасы. Бақытты отбасында ғана ата-ана және олардың балаларының өзара қатынасы мазмұнды, берiлген тәрбие сiңiмдi және негiздi.

**Ойланайық, пікірлесейік.**

Мәтінге сұрақтар қойып, мазмұнын әңгімелеңіз

Ата-ананың борышы дегенді қалай түсінесіз?

«Адам баласы анасының құшағында өседі» деген сөйлемнің мағынасын өз сөзіңізбен түсіндіріңіз.

**Шығармашылық жұмыс.**

Кестеде берілген сөздер мен сөз тіркестерін сәйкестендіріңіз:

|  |  |
| --- | --- |
| қоғам алдында | тәрбие |
| бақытты | орта |
| сіңімді | тәрбие мектебі |
| ата-ананың | жағдай |
| отбасының | жауапты |
| қоғамдық | қабылдату |
| мәдени-әлеуметтік | жолдастары |
| бір-бірін құрметтеуі | борышты |
| материалдық | тәрбие |
| сыныптас | жауапты |
| қамтамасыз етуге | мазмұнды |
| қоғам алдында | табиғи құқығы |
| өзара қатынасы | көрсету |
| инабаттылық | орны ерекше |
| құндылығын | отбасы |

Берілген терминдермен сөйлемдер құрастырыңыздар: қоғам, жауапкершiлiк, құқық, тәлім-тәрбие, қоршаған орта, әлеуметтiк орта, адамзат.

«Менің болашақ отбасым» тақырыбына суретті әңгіме құрастырыңыз.

**Нақыл сөз.**

Ақ шашты ана:

«Жастығым - балам» дейді.

Ақылды бала:

«Ай-күнім - анам» дейді.

*Халық даңалығы*

Ана алдында - құрмет,

Ата алдында - қызмет.

*Халық мақалы*

**Сыйластық**

*А.Самиғоллаұлы*

- Ата болып ақыл айтып көріңдер,

- Әже болып ертегі айтып беріңдер,

- Әке болып еркелетіп көріңдер,

- Ана болып мейірімділік төгіңдер.

- Аға болып үлгі көрсет кішіге,

- Іні болып көмектес сен ісіне.

- Әпке болып мейіріңмен аяла,

- Қарындас боп бауырында саяла.

**Шығармашылық жұмыс.**

Берілген мақалға сүйеніп, шағын әңгіме жазыңыздар.

Ата – бәйтерек,

Бала – жапырақ.

**Нақыл сөз.**

Отбасы - сүйіспеншілікті сезінуге үйретеді;

- жақсылыққа жетелейді;

- еңбектенуге, білім алуға көмектеседі;

- үлкендерді құрметтеуге, кішілерге қамқор болуға тәрбиелейді.

**Баланың міндеті**

Қоғамдық қарым-қатынастың бір бөлшегі – отбасындағы қарым-қатынас. Сондықтан отбасында ата-ана ерекше құрметтелген. Олардың тікелей үрім-бұтақтары ата-аналарын қартайғанда қамқорлыққа алуға міндетті болған. Әке – отбасының тірегі. Үйдегі бар істі ер адам басқарып отыруға тиіс. Отбасы мүшелері әкені тыңдайды. Отбасын қаржымен қамтамасыз ету – ер адамның міндеті. Ананың орны да ерекше. Әке де, балалар да ананы сыйлайды. Әйел адамның жұмысы – бала тәрбиелеу, отбасын тамақтандыру, үйді таза ұстау. Балалар да жас кезінен отбасы жұмыстарына икемделуі керек. Отбасының ауызбірлігі, ынтымағы әйелге де, ер адамға да байланысты. Балалар үлкендерді сыйлап, олардың айтқандарын есте сақтап, орындап отыруға тиіс.

Қазақстан Республикасының Конституциясында ата-аналар мен олардан тараған балалардың құқықтық қарым-қатынастары заңды түрде бекітіліп, өркениетті жолдармен қорғалады. Ата-ана балаларының тәлім-тәрбиесіне қаншалықты жауапты болса, балалар да кейін әке-шешелері қартайған шағында қамқорлық жасауға міндетті. Үлкенді сыйлау, кішіге қамқоршы болу – баланың қай уақытта, қандай жаста, қандай дәрежеде болса да, ең басты міндеті болып табылады.

**Ойланайық, пікірлесейік.**

Ата-ана балаларының тәлім-тәрбиесіне қаншалықты жауапты болса, балалар да кейін әке-шешелері қартайған шағында қамқорлық жасауға міндетті. Келісез бе? Сіздің ой-пікіріңіз қандай?

**Шығармашылық жұмыс.**

Мына кестені толтырыңыз:

|  |  |
| --- | --- |
| ***Ата-ана не істейді?***  ***(ата-ана борышы)*** | ***Бала не істеу керек?***  ***(бала борышы)*** |
| 1 Балам жақсы адам болып өссе екен деп тілейді. | 1 Әке-шешесін ренжітпеу керек. |
| 2 | 2 |
| 3 | 3 |
| 4 | 4 |
| 5 | 5 |

Сөздердің синонимін анықтап сөйлем құрастыңыз: отбасы, ата-ана, сыйлау, болашақ.

«Ұрпақтарға көрсетілетін үлгі-өнеге» тақырыбына шағын шығарма жазыңыз.

**Нақыл сөз.**

Адам болатын бала алыска қарайды.

Бала жетесіз болса ата-анасын жерге қаратады.

Бала жетелі болса ата-анасын елге қаратады.

*Халық мақалы*

**Жан сұлулығы**

*Алтынай:* Мен ең әдемі қызбын, өскенде де ең сұлу қыз боламын.

*Дина:* Ия, достым, сен сыныптағы ең әдемі қызсың. Мен сенің әдемілігіңе қызығамын.

*Алтынай:* Мына қарияның көзі көрмей ме, қолында таяғы бар?

*Дина:* Жүр, одан да көмектесіп, жолдан өткізіп жіберейік.

*Алтынай:* Уақыт алғанша жүре бермейміз бе?

*Дина:* Сізге көмектесейін бе?

*Қария:* Көмектесіп жіберші, мейрімді қыз. Көзім көрмейді, қартайдым. Жолдан да өте алмай тұрғанымды қарашы.

*Дина:* Жүріңіз.

*Қария:* Рақмет, қызым. Күн көзіндей сұлу екенсің.

*Алтынай:* Оның әдемі екенін қайдан білдіңіз? Көзім көрмейді деген жоқсыз ба?

*Қария:* Бұл қыздың сұлулығы соқыр адамға да айдан анық көрінеді. Өйткені, оның сұлулығы жүректен тарайды.

**Ойланайық, пікірлесейік.**

Адамды тек сыртқы келбетіне байланысты сұлу деп айта аламыз ба? Неге?

Жан сұлулығы дегенді қалай түсінесіздер?

Жаны сұлу адамды қалай сипаттар едіңіздер?

Адам сұлулығын қандай ісінен байқауға болады?

**Нақыл сөз.**

Сыртқы сұлулық толық болуы үшін ішкі сұлулықпен жандану керек.

*Виктор Гюго*

**Отбасыдағы қарым-қатынас**

Көшпелі және рулық-тайпалық негізде құрылған халықтарда туыстық байланыстар қоғамдық қарым-қатынастың негізін қалайды. Рулас ағайын, туыс, жақын туыс, аталас, бір ата баласы, бір әке баласы арасында туыстық байланыстан туындайтын парыз бен қарыз міндеттер өте көп. Олар қазақтың ғұрыптық заң-салттарымен бекітілген.

Отбасында негізгі туыстық қатынас – ерлер жағымен есептелген. Сонымен қатар әйел жағымен де туыстық байланыстардың атаулары бар. Қыздан туған балаларды жиен деп атап, балалар үшін шешесінің туыстары нағашы, нағашы жұрт деп аталды. Қазақ салты бойынша жиенді ренжітуге болмайды, сұрағанын беріп, көңілін жықпауға тырысқан.

Жалпы алғанда, қазақтың туыстық қатынас атаулары тоқсанға жетеді. Көнекөз шежіреші қариялар бір атадан келесі атаның баласын, туыстық тармақтарды еш қиналмастан-ақ тарқата береді. Осылайша, тарихи оқиғалар, аңыз-әңгімелер атадан балаға жалғастырылады.

Туыстық жүйенің ең негізі, бел ортасы – отбасы саналады. Барлық алыс-жақын туыстық осы отбасынан есептеледі.

Қазақ отбасы негізінен үш ұрпақтан тұрады. Ол – ата, әке, бала. Ата­лар мен апалар ауыл-аймақ, ағайын арасының берекесі, ақылшысы болып келеді. Олар әрқашанда мәртебесі биік болып, сый-құрметке бөленген. Өйткені, үлкенді сыйлауды қадір тұтқан қазақ салты бойынша көргені мен тұрмыста түйгені көп, тәжірибесі мол адамның сыйға бөленуі заңды құбы­лыс деп танылған. Үлкенді сыйлау, ақылын тыңдау көргенділік деп есеп-теледі.

**Ойланайық, пікірлесейік.**

Мәтінді бөліктерге бөліп, әр бөлікке тақырып қойыңыз.

Мәтіннен негізгі ойды табыңыз.

Бір шаңырықта тұратын адамдар арасындағы сыйластық туралы айтып беріңіз.

Өз отбасыңыздағы сыйластық туралы айтып беріңіз.

«Өзара сыйластық» дегенді қалай түсінесіз?

Сіз қандай жағдайда, кімдерге көмек көрсетесіз?

**Шығармашылық жұмыс.**

Мәтіннен сөз тіркестерін түр-түріне ажыратып, әрқайсысын бөлек топтап жазыңыз.

*Үлгі:*

|  |  |  |
| --- | --- | --- |
| ***Зат есімді тіркес*** | ***Сын есімді тіркес*** | ***Етістікті тіркес*** |
| Туыстық байланыс | Мәртебесі биік | Көңілін жықпауға тырысқан |
|  |  |  |

**Өлеңді оқып аударыңыз.**

**Әдеп**

*Б. Үсенбаев*

Сыйластықты іздеген

Әдеп сақтар ізгі өрен.

Сыпайлық белгісі –

Үлкендерге «Сіз» деген.

**Нақыл сөз.**

«Сіз», «біз» - деген жылы сөз,

Ағайынға жарасар.

Қарындасың – қарлығашың.

*Халық мақалы*

**ТЕРМИНДЕРДІҢ ТҮСІНДІРМЕЛІ СӨЗДІГІ**

**АДАМГЕРШІЛІК ТӘРБИЕСІ** – оқушылардың бойында мінез-құлықтың белгілі бір сипаттарын қалыптастыруға және оларға өздерінің бір-біріне, отбасына, басқа адамдарға, мемлекетке, Отанға деген қатынасын анықтай­тын мінез нормалары мен ережелерін дарыту жөніндегі тәрбиелеушілер­дің арнаулы мақсат көздеген іс-әрекеті.

**АДАПТАЦИЯ** – **(**лат. бейімделу) – органның, организімнің, жеке адамның немесе топтың сыртқы жағдайлардың өзгеруіне бейімделуі. Түрлері: физиологиялық, сезгіштің табалдырықтары төмендеп немесе жоғарыла­ғанда түрақты әсер етуші тітіркендіргішке бейімделуі, әлеуметтік-психо­логиялық, яғни жаңа топқа енгенде, кәсіптің жаңа жағдайына бейімделуі.

**АКСЕЛЕРАЦИЯ** (лат. Acceieratio-жеделдету) – балалардың дене және психикалық дамуының тездету құбылысы. Ол ХІХ ғасырдың аяғы және ХХ ғасырдың басынан физиологтардың, педагогтардың және психологтардың зерттеу объектісіне айналды.

**АҚЫЛ-ОЙ ТӘРБИЕСІ –** ғылыми білімдер жүйесін, интеллектуалдық іскерлік пен дағдыларды, ғылыми-материалистік қөзқарасты, шығарма­шылық ойлауды, танымдылық қызметті, қабілетті, ой еңбегі мәдениетін қалыптастыруға арналған мақсатты бағытталған процесс.

**АННОТАЦИЯ** – баспа шығармасына қысқаша сипаттама, яғни міндеті, мазмұны, формасы және т.б. ерекшеліктері көрсетіледі. Аннотация баспа шығармасының мазмұны, оның авторлары, жұмыстың оң жақтары туралы мәліметтер келтіріледі, түсініктеме немесе ұсынба сипатында болады.

**АУЫЗША БАҚЫЛАУ ӘДІСІ** –сұхбат, оқушы әңгімесі, түсіндірме, мәтін­ді оқу, технологиялық карталар, сызбалар, тәжірибе туралы хабарлар.

**ӘДІС ҚҰРЫЛЫМЫ** – онда міндетті түрде тәсілдер және құралдар баршылық.

**ӘДІСНАМА** – іс-әрекеттің теориялық және практикалық ұйымдастырудың және құрудың принциптерінің және тәсілдерінің жүйесі.

**ӘДІСТЕМЕ** (методика) – 1) бiр нәрсенi практикалық орындаудың әдiстерi­нің, тәсілдерінің жиынтығы; 2) қандай да бiр ғылымды оқытудың әдiстерi туралы iлiм.

**БАЙЛАНЫС** – санаға тәуелсіз өмір сүретін объективті дүниені, материя­ны адамдардың материалдық өмірінің табиғатын белгілеуге арналған философиялық ұғым. Философияның негізгі мәселесі ойлау жүйесінің болмысқа көзқарасы туралы мәселесі болғандықтан, оның шешімі болмыс ұғымы ретінде алынатын мағынаға байланысты.

**БАЙҚАУ** – жеке адамның танып білгісі келген объектіні мақсатты, жоспарлау түрде қабылдауы.

**БАҚЫЛАУ ОҚЫТУДЫ** –мұғалімдер мен мектептердің жұмыстарын тексерудің әкімшілік-ресми тәртібі, нәтижелерін басқару шешімдерін қабылдау үшін қызмет ету, мұғалімнің оқушылар білімін тексеруі және бағалауы.

**БАҚЫЛАУ ТҮРЛЕРІ –** алдын ала бақылау, ағымдық, күнделікті, аралық қорытынды.

**БАҚЫЛАУ ӘДІСТЕРІ** – оқытудың жетістігі, оқу процесінің тиімділігі туралы мағлұмат алу мақсатында оқыту процесінде қарама-қарсы байла­нысты қамтамасыз ететін мұғалім мен оқушылардың бірізді, өзара байланысты диагностикалық қызметтердің жүйесі.

**БЕЙІМДІ-БАҒДАРЛЫ ОҚЫТУ** – оқушылардың қызығушылық бағыты­ның, қабілетінің дамуына жағдай жасайтын және олардың келешекте ие болуға тиісті кәсібіне бейімделуді қамтамасыз ететін оқыту. Ол тек қана мектептің жоғарғы сатысында жүзеге асады.

**БЕЙНЕ** – субъективті дүние немесе оның фрагменттерінің, субъект, басқа адамдар, қоршаған кеңістік және уақыттың көрінісі.

**БЕЙНЕЛЕУ** – материяның жалпы қасиеті, оған объектілердің әр түрлі деңгейде теңбе-тең нышандары жаңғырту қасиеті және басқа объекті­лердің қарым-қатынасы тән.

**БІЛІМ** –

1. Адамның белгілі бір жүйедегі ұғымдарының, деректері мен пайымдары­н­ың т.б. жиынтығы.

2. Кәсіби біліктілік, мамандыққа қатысты ұғым, деректер жүйесі.

3. Қандай да істі жүзеге асыру жолдары мен әдіс-тәсілдерінің жиыны.

4. Белгілі бір сала (мәселе) туралы арнайы мәліметтер жиыны (жүйесі).

**БІЛІМДІК ОРТА** қандай да бір бағыт, сала бойынша қажетті білімдер жүйесін меңгертуге,  қалыптастырып дамытуға қолайлы жағдайлар жасалған ая, кеңістік.

**БІЛІКТІЛІК** (квалификация) – бітірушінің білім туралы құжатында көр­сетілген кәсіптік қызметті орындауға немесе білімін жалғастыруға деген кәсіби даярлығының түрі мен дәрежесі.

**БІЛІМ БЕРУ –** қoғaм мүшелеpiнiң aдaмгepшілiк, интеллектуалдық мәдeни жәнe дeне дaмyы мен кәciби білiктiлiгiнiң жoғapы дeңгейiнe қoл жeткiзyдi мaқcaт eтeтiн үздiкciз тәpбиeлey мeн oқытy пpoцeci. Білім беру ұғымын ең алғаш рет педагогикаға енгізген Иоганн Генрих Песталоцци.

**ДИДАКТИКАЛЫҚ ТЕСТ** – белгілі бір материал бойынша оқушылардың оны меңгеру дәрежесін анықтайтын стандартты сұрақтар жиынтығы.

**ЖАБЫҚ БАҚЫЛАУ** – жасырын немесе бақылаудың жасырын үдерісі.

**ЖАЗБАША БАҚЫЛАУ ӘДІСІ** – бақылау жұмысы, мазмұндама, шығарма, диктант, реферат.

**ЖЕКЕ ӘДІСТЕМЕЛІК БАҚЫЛАУ** – ғылыми қабылдау нысаны ретінде белгіленген пән бойынша нақты оқу үдерісі болуы мүмкін.

**ЗЕЙІН (ағылш. Attention)**– 1.Адам санасының белгілі бір зат немесе шындық құбылысына бағытталуын көрсететін психикалық әрекет.

2. Нәрсені қабылдағанда, елестеткенде, ойлағанда, тыңдағанда, сананың соларға бағытталуы. Адамның санасының айналадағы объектілердін, бо­лып жатқан құбылыстар мен үдерістердің ішінен керектісін бөліп алып, соларға тұрақталуы. 3ейін салатын зат, құбылыс немесе үдеріс адамның кәсіби қызметіне қатысты болуы мүмкін немесе адам белгілі бір тапсыр­мамен жүрсе, соған қатысы барға адам зейін аударады. Зейін қоя білу – мағлұмат шындық қасиеттің негізі болып табылады. Сондықтан білім беру үдерісінде оның алатын орны ерекше. Оның түрлері: epікciз, epiкті зейін.

**ЗЕРТТЕУ НЫСАНЫ** – мәселелік жағдай тудыратын үдеріс немесе құбылыс.

**МҰҒАЛІМ** – Мектепте, басқа да кейбір орта оқу орындарында оқушы­ларға сабақ беретін оқытушы ұстаз, маман.

**ОҚЫТУ** – білім беру, шеберлікке, іс-әрекет дағдыларына үйрету және оларды меңгеру үдерісі мен адамды өмір мен еңбекке бейімді етіп даяр­лаудың басты тәсілі.

**ҚАБЫЛДАУ** – заттар мен құбылыстардың мида тұтастай бейнеленуі болып табылады. Заттар мен құбылыстардың өз қасиеттері және бөлшек­тері жиынтығымен қосылып сезім мүшелеріне тікелей әсер ету кезінде бейнеленуі.

**ҚАЖЕТТІЛІК** – 1. Организмнің тіршілігі мен дамуын қамтамасыз ететін объективті мұқтаждық. 2. Өмір мен дамудың белгілі бір жағдайларында адамның міндетті түрде керек ететін қажетсінулері.

**ҚАРЫМ-ҚАТЫНАС** – біріккен іс-әрекет қажеттілігін туғызатын, адамдар арасындағы байланыстың дамуын орнататын күрделі көп жоспарлы үдеріс. Адамдардың танымдық хабарлар алмасуы, өзара түсінісуі, бір-бірін қабылдауы.

**ҚАРЫМ-ҚАТЫНАС ПСИХОЛОГИЯСЫ** – адамдар арасындағы өзара қарым-қатынас мәселелерiмен айналысатын психологиялық ғылым саласы (iскерлiк, дипломатиялық, ұжымдық, отбасылық, қызметтiк және т.б).

**ҚАСИЕТ** – 1. Адамның не бір заттың өзіне тән сапалық болмысын, ерекшелігін айқындайтын ұғым. Адам бойындағы қасиет жағымды және жағымсыз болып жіктеледі. Жағымды қасиеттер (имандылық, инабатты­лық, ізеттілік, адамгершілік, ар-абырой, адалдық пен әділеттілік, т.б.) адам бойында тәлім-тәрбие арқылы қалыптасады. 2. Зат, қатынас және сапа категорияларымен салыстырылып, солар арқылы анықталатын ұғым.

**ҚИЯЛ –** адамның бұрын жинаған образдарына сүйене отырып, өз басында жаңа образдар, соны елестер мен идеялар тудыру үдерісі. Ол – адамның айқын болмысты жаңа, күтпеген, әдеттен тыс басқаша байланыс пен үйлесімділікте бейнелеуі. Ол ойлау жүйесіне ғана тән психикалық үдеріс. Әрбір адамның қиял ерекшеліктері сол адамның құмартып қызығуына, жеке басының ерекшеліктеріне, алдына қойған мақсатына байланысты. Сондай-ақ қиялдың мазмұны мен түрі адамның жас ерекшеліктері мен білім тәжірибелеріне де байланысты болады.

**ҚОҒАМДЫҚ САНА** – белгілі қоғамда ғылымның, техника мен мәде­ниеттің дамуына қарай қалыптасқан саяси, философиялық, эстетикалық идеялардың жиынтығы.

**ҚОРҚЫНЫШ** – индивидтің биологиялық не әлеуметтік тіршілігіне қатерлі жағдаяттарда туындайтын және шын мәніндегі не елестетудегі қауіп көзіне бағытталған эмоция. Қорқыныш–бір нәрседен жүрексініп сескенгенде, шошығанда пайда болатын сезім, үрей.

**ҚОРШАҒАН ОРТА** – адамның тіршілік етуін, қалыптасуын, іс-әрекетін анықтайтын барлық табиғи, қоғамдық, материалдық және рухани жағдайлар.

**ҚЫЗЫҒУШЫЛЫҚ** (латынша interest – мәні бар, маңызды) – дүниедегі заттар мен құбылыстарды танып-білуге бағытталған адамның жеке ерекшеліктерінің бір көрінісі. Адамның іс-әрекетіне, көзқарасы мен талғамына, мұрат-мүддесіне байланысты қызығушылықтары әр түрлі болады.

**ЛОГИКА** (грек, logike–сөз, сөйлем, ой, ақыл) – 1. Дүниені танудағы абстрактілі ойлаудың формалары мен заңдары жөніндегі ғылымдар жиыны. Логиканың негізгі мақсатымен зерттеу пәні танымның ақиқат­тылығы, танымдық тәсілдер мен әдістердің дұрыс жүйесін қалыптастыру.

2. Ойлаудың жолдарымен оның формалы туралы ғылым.

3. Ойлану барысы, ой қорытындысы.

**МАҚСАТ** – Адамның қол жеткізуі тиіс нәтижені саналық деңгейде алдын ала ниеттеуі. Мақсат тікелей міндет ретінде іс-қимылды бағыттап, реттеп отырады. Адам өз ерік-жігерін бағындыратын ішкі заң есебіндегі практи­каға өзек болады. Алда орындалатын әрекет нәтижесінің айқын бейнесі. Адамның алдына қойған мақсаты әрдайым дәлелді себептерден, яғни, түрткілерден тұрады. Әрекет барысында түрткілер мен мақсат-міндеттер өзара байланысты, бір-бірімен алмасып, өзгеріске түсіп отырады.

**МӘЛІМЕТ** – белгілі бір оқиға, не жұмыс жөнінде ауызша немесе жазбаша түрде берілетін ақпарат.

**МӘН** – іс-әрекет пен қарым-қатынастың бірлігі арқасында адамның шындықтағы құбылыстарды жалпылай алуының нысаны. Мұндайда адам қоғамдық-тарихи тәжірибені, түрлі ұғымдар мен рөлдерді, құндылықтар мен нормаларды меңгеруге мүмкіндік алады, бұлардың жекелеген мағынасын жан қуаттары мен (қабылдау, ес, ойлау, қиял жөне т.б.) мінез-құлқының түрлі актілері арқылы бейнелеп отырады.

**МЕКТЕПТЕГI ПСИХОЛОГИЯЛЫҚ ҚЫЗМЕТ** – әрбiр баланың толық­қанды психикалық және тұлғалық дамуына әсер ететiн жағдайлармен қамтамасыз ету негiзгi мақсаты болып табылатын бiлiм беру жүйесiндегi арнайы сала.

**МЕЛАНХОЛИК** – темперамент типі. Эмоциялық қозуы шабан, күшті, тұрақты болады, сыртқы көрінісі әлсіз келеді. Әр нәрседен ауыр әсер алып, олар бойын билеп кетеді, санасында терең із қалдырады, көңіл-күйлері бір қалыпта ұзақ сақталады, мінезі баяу өзгереді, көңілі көбінесе жабырқау, сыртқы жағдайлардан үрейленіп, сескеніп тұрады, кедергі кездессе уайымдап қажи түседі, қимыл-қозғалыстары ақырын, баяу болады, сезім күйлері сыртқы қимылдарынан көрінбейді.

**МЕН ТҰЖЫРЫМДАМАСЫ** – адамның өзімен-өзі және басқа адамдармен өзара қатынастарды құру негізіндегі өзі туралы түсініктер жүйесі.

**МОНИТОРИНГ** (лат, monitoring – ескертуші, бақылаушы) – 1. Қоғамда немесе оның қайсыбір топтарында болып жатқан өзгерістерді жүйелі түрде өлшеу жүйесі. Бұл орайда, іріктеменің бір ғана ұстанымның қолда­нылуы және мәлімет жинау үшін бір ғана амал-құралдардың пайдала­нылуы шарт

2. Күнделікті бақылау, бағалау және болжау; білім беру үрдісінің барысын, нәтижелерін және тиімділігін ізбе-із үздіксіз зерделеу, адамның шаруашылық қарекетіне байланысты қоршаған ортаның жай-күйін қадағалау, бағамдау және болжамдау.

3. Адамдардың мінез-құлқын бақылау үшін немесе когнитивтік не эмоциялық тұрғыдағы өзінің ішкі үдерістерін бағамдау үшін адамның өзіне қатысты бақылаулар.

**МОНОЛОГТІК СӨЙЛЕУ** – ұзаққа созылады, ортаға қыстырма сөздер қосылмайды, алдын ала көп дайындықты талап етеді. Әдетте бұл кең көлемді, күні бұрын ой желісіне салынып қорытылған баян.

**МҰРА** – 1. Ата-бабадан әке-шешеден қалған дүние мүлік, мирас, салт-сана. 2. Ежелден келе жатқан мәдени нұсқалар.

**МҰРАТ** (Идеал – елестеу) – Жеке адамның немесе қоғамдық таптардың мінез-құлқы мен арман-тілектерінің сипаты мен көріністерін айқындайтын рухани бейне, үлгі, белгілі мақсатқа бағытталған адам қызметінің жалпы формасы. Адамның өмірден өзіне өнеге іздеуінен, біреуді үлгі тұтып кастерлеуінен байқалатын қасиет. Мұрат – кісінің алдына қойған аса ардақты, ең асыл мақсаты. Мұратқа жету үшін, қолдан келетін әдіс-тәсілдің бәрін сарқа пайдаланып, оған күшті ерік-жігер мен қажыр-қайратты жолдас ету қажет. Дұрыс дүниетаным, айқын сенім, сөз бен істің нақты байланысы бар жерде ғана адамда мұрат қалыптасады. Ол жақсыға жетуді арман етіп, сол үшін әрекет жасау.

**МҮДДЕ** – алға мақсат қойып, сол мақсатқа жету әрекетінің негізі. Мақасаттың түпкі негізі. Мақсат-мүддесіз адам болмайды. Адам мүдде­сіне еңбекпен жетеді. Мақсат тұлғаның іс-әрекеттің мақсатын ұғынуға бағыттылығын қамтамасыз ететін танымдық қажеттіліктің көріну нысаны. Ол болмысты терең ұғынуға, бейнелеуге, жаңа фактілермен танысуға қажетті бағдарды анықтайды.

**МІНДЕТ** – бұл мақсатқа жету жолындағы бір саты, орындалуы қажет нәтиженің бір бөлігі, осы бөлік өзінің іс-әрекеттік бітімін таппаса, жалпы нәтижеде болмайды. Міндет мақсаттың өзін құрайтын элементтерге бөлінуінен пайда болады.

**МІНЕЗ** 1.Жеке адамның өзіне, өмір сүрген ортасына, табиғатқа қатынасын білдіретін негізгі, тұрақты психикалық сипаттары.

2. Белгілі бір адамға тән мінез-құлықтың өзгерісімен, адамдарға, өзіне, жұмысқа деген қарым-қатынасымен сипатталатын жеке адамның қалып­тасқан ерекшеліктері. Әр адамға тән, лайық психикалық қасиеттердің жиынтығы.

**МІНЕЗ-ҚҰЛЫҚ** – адамның тұрақты психикалық ерекшеліктерінің жиын­тығы. Адамның іс-әрекетінен, жүріс-тұрысынан байқалатын өзіндік қасиет. Мінез-құлықтың бастапқы көрінісі қылық. Мұнда әр адамның өмірлік беталысы, бағыт-бағдары, талғам-сенімі, көзқарасы, мақсат-мұраты көрініс береді.

**МІНЕЗ-ҚҰЛЫҚ МӘДЕНИЕТІ** – бұл айналасындағылармен қарым-қаты­насында, өз шамасын білу және әдептілік сақтау.

**НАСИХАТ** – 1. Ақыл-кеңес, өсиет.

2. Белгілі бір жаңа идеяны немесе ғылыми жетістігін елге тарату.

**НӘТИЖЕ** – белгілі бір іс-әрекеттің қорытындысы, жемісі.

**НИЕТ** – бір нәрсеге деген пейіл, ықылас, ынта. Адамды қимыл-әрекетке итермелеуші психикалық түрткі. Адам алдына мақсат қойғанда белгілі бір мотивті немесе ниетті басшылыққа алады. Ниетсіз, себепсіз мақсат қойыл­майды. Адамды нысанаға бағыттайтын да, істің мән-мәнісін белгілейтін де осы ниет.

**ОЙЛАУ** – адамның сыртқы дүниенің заттары мен құбылыстарының өзде­ріне тиісті қарым-қатынастарын жалпылап миында бейнелеу. Ойлау адам­ның сезім мүшелері арқылы алынған мәліметтерді өңдей отырып, адам­ның сезім дүниесінен тыс құбылыстарды танып-білуіне мүмкіндік жасай­ды. Ойлаудың дамуы әрекетпен байланысты.

**ОЙЛАУ МӘДЕНИЕТІ** – адамның ақыл-ой қызметінің әдіс-амалдарын, нормалары мен ережелерін меңгеру дөрежесі, міндеттерді дәлме-дәл тұжырымдап, оларды орындаудың оңтайлы жолдарын таба білуінен, негіз­ді қорытындылар шығарып, оларды іс-әрекетте дұрыс қолдана алудан көрінеді. Кез келген іс-әрекеттің мақсаткерлігін, ұйымшылдығын, нәти­желілігін арттырады.

**ОЙ-ӨРІС** – білім мен қызығушылықтың тереңдігі, жаңа білімге талпыну­шылық, адамның рухани байлығының бейнесі.

**ОЙЫН** – 1. Ойнау үшін жасалатын әрекеттер.

2.Әзіл, қалжың, әжуа.

**ОЙЫН-ЖАТТЫҒУ** – балалардың танымдық қызығушылықтарын жандан­дыру және меңгерген ұғымдар мен іскерліктерін бекіту үшін ұсынылатын оқыту әдісі. Ойын әрекеттері мен жаттығулары арқылы баланың жеке тәжірибесі негізінде оқу материалының мазмұны жүзеге асырылады. Балалар ойындар мен жаттығулар нәтижесінде құрбыластармен жағымды қарым-қатынас жасау дағдыларына ие болады, өмірлік дағдыларды меңгереді.

**ОҚУ** – оқушының алдағы іс-әрекеті үшін білім, білік, дағдыларды мақсат­ты түрде меңгеру үдерісі. Мектеп жағдайында оқу оқытумен өзектес жүреді. Оқу оқушының ақыл-ой және дене жұмысының жиынтығын бейнелейді.

**ОҚУ-БІЛІМ** – ізденумен, үйренумен жиналған білім, мағлұмат жиыны.

**ОҚУДЫ ИГЕРУ** – оқу үдерісiнде адамның бiлiмдi, бiлiктi және дағды­ларды игеруiнiң жылдамдығы мен сапасының жеке өзiндiк көрсеткiшi.

**ОҚУЛЫҚ** – оқу бағдарламасы мен дидактикалық талаптарға сай нақты оқу пәнінің мазмұнын ғылыми негізде жүйелеп, баяндайтын оқу кітабы.

**ОҚЫТУ ӘДІСТЕРІ** – оқытудың мақсат-міндеттеріне сай оның мазмұнын оқушыларға меңгертуде мұғалім мен оқушылардың қолданатын амал-тәсілдері мен құралдарының жиынтығы.

**ОҚЫТУ ҚАҒИДАТТАРЫ** – оқытудың мазмұнын, ұйымдастыру түрлерін, әдістерін оқытудың мақсаты мен заңдылықтарына сай анықтайтын қағидалар жүйесі. Оқыту принциптері дидактиканың категорияларына жатады.

**ОҚЫТУ МІНДЕТІ** – оқушыны айнала ортамен (табиғат, қоғам) және адам дамуының негізгі заңдылықтарымен қаруландыру.

**ОҚЫТУ ҮДЕРІСІ** – білімді, біліктілік пен дағдыны меңгеретін, оқушы­лардың дүниетанымын, күш-қайратын, қабілеттерін тәрбиелеп дамыта­тын, іс-әрекет барысы. Оқу барысында оқушының сана-сезімі, адамгер­шілік қасиеттері, эстетикалық талғамы, тұлғалық қасиеттері қалыптасып дамиды.

**ОТБАСЫ –** әлеуметтік қауымдастықтың түрі, ерлі-зайыпты одаққа және туыстық байланыстарға, яғни ері мен әйелінің, ата-аналар мен бала­лардың, аға-інілер мен апа-қарындастардың және бірге тұрып, ортақ шаруашылық жүргізетін туыстардың арасындағы сан алуан қатынастарға негізделген жеке тұрмысты ұйымдастырудың маңызды формасы. Отбасы тәрбиесі – ұлттық тәрбиенің негізі болып табылады.

**ОҚЫТУШЫ – Жоғары** оқу орындарында сабақ, дәріс, семинар, лабора­тория жұмыстарын басқаратын оқу пәнінің маманы. Орталанған бақылау — зат немесе үрдіс бақыланбайды, тек оның нәтижесі бақыланады.

**ӨЗ-ӨЗІН БАҚЫЛАУ** – өз-өзіне бақылау жүргізу.

**ӨЗІН-ӨЗІ БАҒАЛАУ ӘДІСІ –** жеке тұлғаға өзі баға беруде, өз мүмкіндік­терін, қасиеттері мен басқа адамдар арасындағы орнын анықтауға көмектесетін әдіс.

**ӨЗАРА ӘРЕКЕТ ТАЛДАУ –** бақылаудың бір түрі, оның көмегі арқылы адам мінез-құлқының ішкі көрінісі, коммуникациясын, ақпарат алмасуын, келісу мен келіспеушілік, ұжымдар мен жеке тұлғаға қатынасы зерттеледі.

**ПЕДАГОГИКАЛЫҚ ӘДІСНАМА** –тану принциптері, әдістері, формала­ры және процедуралары туралы ілім.

**ПЕДАГОГИКАЛЫҚ ЗЕРТТЕУЛЕР ӘДІСТЕРІ –** педагогикалық құбылыс­тарды оқу тәсілдері, олар жөнінде ғылыми ақпарат алудың заңды байланыстарын белгілеу мақсаты, ғылыми-теориялық қатынастары мен құрылымы.

**ПЕДАГОГИКАЛЫҚ ЖАҒДАЙЛАР** – белгілі бір жағдайда дұрыс шешім қабылдау арқылы адамның қабілетін анықтау әдісі.

**ПЕДАГОГИКАЛЫҚ БАҚЫЛАУ** – бұл педагогикалық үрдісті тану әдісі, ол ұзақ мақсатты түрде бағытталған жоспарлы қабылдау.

**ПЕДАГОГИКАЛЫҚ ЭКСПЕДИЦИЯЛАР** –белгілі бір мәселе бойынша нақты материалдар алу үшін кең мөлшерде мектептерді немесе басқа да тәрбие мекемелерін зерттеуді қысқа мерзім ішінде қамтуды алдына мақсат етеді.

**ПСИХОЛОГИЯ –** психиканың заңдылықтарын, психикалық құбылыстар­ды, үдерістердi, қалыптарды, индивидтiң даму жолын және оның қорша­ған ортамен өзара қарым-қатынасының қалыптасуын зерттейтiн ғылым.

**РЕЙТИНГ** – білікті адамдар көмегі арқылы жеке тұлғаның қасиеттерін бағалайтын сызба. Белгіленген сызба бойынша кез келген құбылысты субъективті бағалауға болады.

**САУАЛДАР** – толтыратын адам туралы кейбір мәліметтерді алуға арнал­ған сұрақ парағы.

**САУАЛНАМА** – сауал арқылы көпшілік материал жинастыру әдісі.

**СҰХБАТ** – ауызша сұрау арқылы ақпарат алу тәсілі.

**СҰХБАТТАСУ** –әңгіменің бір түрі; зерттеуші белгілі тәртіппен берілетін, алдын ала дайындалған сұрақтарға сүйенеді.

**ТӘРБИЕ ЖҰМЫСЫН БАҚЫЛАУ ӘДІСІ** – бақылау, құжаттарды тексеру, тестілеу, сауал, оперативті талдау, есеп.

**ТӘЖІРИБЕЛІК БАҚЫЛАУ ӘДІСІ** – лабораториялық сынақтар, бұйым­дарды жасауды, аппарат монтаждауды бағалау.

**ТӘЖІРИБЕЛІК МАҢЫЗДЫЛЫҒЫ** –тәжірибелік қызметке арналған, алынған нәтижелер қорытындысы, ұсыныстар; оқу-тәрбие үрдісіне табысты әсер ететін дәрежелер.

**ТӘЖІРИБЕЛІК ПСИХОЛОГИЯЛЫҚ-ПЕДАГОГИКАЛЫҚ ЗЕРТТЕУ** –бұл теориялық болжамдар мен тәжірибелік ұсыныстардың толықтылы­ғына қатысты нақты білім алуға мүмкіндік беретін психология мен педагогика саласындағы зерттеулер.

**ТӘУЕЛСІЗ МІНЕЗДЕМЕЛЕРДІ ЖИНАҚТАУ ӘДІСІ** –зерттелетін тұлғаға түрлі адамдар баға бере алатын тиімді әдіс. Мінездемелерді талдап қорыту - әр түрлі мінездемелерді талдап, жинақтауда кездейсоқ және мардымсыз тұжырымдар алынып тасталады.

**ТЕОРИЯЛЫҚ ЗЕРТТЕУЛЕР** –әдебиетке шолу мен сын; берілген мәселе­ні шешуде, автордың теориялық болжамын бағыттайтын зерттеулер.

**ТЕСТ ЖҮРГІЗУ –** жеке тұлғаның салыстырмалы көрсеткіште психология­лық қасиеттерін, сонымен бірге білімін, дағды іскерлігін өлшеуге арналған стандартты тапсырмалар әдісі.

**ТҮЙСІНУ** – объективті дүние заттар қасиеттерінің рецепторға әсер еткенде пайда болатын қасиеттері. Организмнің ортамен психикалық бай­ланысы орнығатын бастапқы форма болып табылады. Сыртқы дүние заттары мен құбылыстарының жеке қасиеттерінің сезім мүшелеріне тікелей әсер етуінен пайда болатын мидағы бейнелеулерді түйсік деп атайды.

**ТҮЗЕТЕ СӘЙКЕСТЕНДІРУ ТАЛДАУЫ –** түзету коэффициенттерін анық­таумен зерттеуге негізделген математикалық-статистикалық талдау әдісі.

**ТІКЕЛЕЙ БАҚЫЛАУ –** зерттелуші бақылау барысында тікелей көрген деректерді тіркейді.

**УАҚЫТТЫ ОЗҒАН БАҚЫЛАУ –** белгілі бір уақыт арасында бақылау. Сонымен қатар педагогикалық үрдістің қорытындысын қашықтан бақылау.

**ҮЛГІЛЕУ** –педагогикалық үдеріс туралы теориялық көрініс. Үлгі тарап­тар элементтері жүйесін, педагогикалық үрдістің байланыстарын, қызме­тін шарттарын айқындайды.

**ШОЛУ** –сын зерттеулер. Бұл зерттеуде мәселе бойынша жасалған, қажет­ті қорытындылар шығарылған тиянақты және аргументті сын ұсынады.

**ШОЛУ ТАЛДАМАЛЫ ЗЕРТТЕУЛЕР –** тақырып бойынша әдебиетті таңдау мен оқу, одан әрі материалдық мазмұнына жүйелі талдау жасау.

**ШЫҒАРМАШЫЛЫҚ СЕМИНАРЛАР –** алдыңғы қатарлы озық педагоги­калық тәжірибелер талқыланатын педагогикалық тәжірибені зерттеу түрі.

**ІЗДЕУШІЛІК БАҚЫЛАУ** – зерттеушінің көңіл бөлген құбылыстар мен деректерді табу үшін қолданылады, бірақ ұқсассыз жағдайларда дара көрініс табады.

**ЭМПИРИЯЛЫҚ СУРЕТТЕМЕНІ ЗЕРТТЕУ –** бұл зерттеуде аз зерттелген нысандар немесе құбылыстарға қатысты кейбір жаңа деректер тәжірибелік жолмен алынады және суреттеледі.

**ЭМПИРИЯЛЫҚ ТҮСІНДІРМЕЛІ ЗЕРТТЕУ** –жинақтау мен талдау ғана емес, алынған деректерге түсіндірме беру.

**ПАЙДАЛАНҒАН ӘДЕБИЕТ:**

1. С.Қалиев, М.Оразаев, М.Смаилова «Қазақ халқының салт-дәстүрлерi», Алматы, 1995 ж.

2. А.С. Сейтақов, Р.О. Ізғұттынова, Ұ.М. Әбдіғапарова «Өзін-өзі тану», Алматы, 2010 ж.

3. В.С. Кукушин, С.Қалиев «Этнопедагогика», Алматы, 2014

4. Ә. Табылдиев «Қазақ этнопедагогикасы», Алматы, 2001 ж.

5. К.Б. Жарықбаев, С.Қалиев «Қазақ тәлiмiнiң тарихы», Алматы, 1995ж.

6. М. Ақкозин «Казахские пословицы и поговорки», Алма-Ата, 1990ж.

7. «Қазақтың мақалдары мен мәтелдері», Алматы, 1957 ж.

8. Е. Өтетілеұлы «Әдептілік - әдемілік», Алматы, 2011 ж.

9. «Қазақ ертегілері», Алматы, 2010 ж.

10. «Нақыл сөздер жинағы», Алматы, 2007 ж.

11. Ы.Алтынсарин «Өлеңдер жинағы», Алматы, 2004 ж.

12. Абай «Энциклопедия», Алматы, 2005 ж.

13. А.Қ. Дүйсенбаев «Педагогика және психологиядан анықтамалық сөздік», Алматы, 2015 ж.

14. Ш.К. Беркимбаева «Педагогика: Қазақша және орысша түсіндірме терминологиялық сөздік», Алматы, 2007 ж.

15. Қ.Б. Жарықбаев, О.С. Сангилбаев «Жантану атауларының түсіндірме сөздігі», Алматы, 2006ж.

**МАЗМҰНЫ**

1. Кіріспе.........................................................................................................3
2. Өзін-өзі тану – адамгершілік құндылықтардың негізі...........................5
3. Таным тағылымы.......................................................................................6
4. Білім – ақиқат бастауы..............................................................................7
5. Кім Қыз Жібек болады?.............................................................................8
6. Сүйікті іс.....................................................................................................9
7. Өнер, білім бар жұрттар...........................................................................9
8. Жақсылыққа-жақсылық...........................................................................10
9. Ана.............................................................................................................13
10. Жақсылық шапағаты................................................................................13
11. Отаны бірдің жүрегі бір..........................................................................14
12. Шанырақ жарастығы................................................................................15
13. Отбасы татулығы......................................................................................17
14. Бала тәрбиесі туралы................................................................................18
15. Қуаныш......................................................................................................19
16. Мен қазақ баласымын..............................................................................22
17. Ата-ананың борышы................................................................................22
18. Сыйластық.................................................................................................24
19. Баланың міндеті........................................................................................25
20. Жан сұлулығы...........................................................................................26
21. Отбасыдағы қарым-қатынас....................................................................27
22. Терминдердің түсіндірмелі сөздігі.........................................................29
23. Пайдаланған әдебиет................................................................................39